**Zasadnutie Únie múzeí v prírode v Kysuckom múzeu v Čadci**

Kysucké múzeum v Čadci malo tú česť, že dňa 20. februára 2019 sa stalo hostiteľom celoslovenského zasadnutia Únie múzeí v prírode. Tejto odbornej komisie Zväzu múzeí na Slovensku pre múzeá v prírode sa zúčastnili riaditelia i pracovníci múzeí v prírode zo Slovenského národného múzea – Múzea slovenskej dediny v Martine, Múzea oravskej dediny, Národopisnej expozície v prírode v Starej Ľubovni (Ľubovnianske múzeum), Expozícia ľudovej architektúry v Bardejovských kúpeľoch (Šarišské múzeum) a domáce kysucké zastúpenie reprezentoval Skanzen Vychylovka s Múzeom kysuckej dediny.

Po privítaní členov Únie múzeí v prírode riaditeľom Kysuckého múzea v Čadci MVDr. Milošom Jesenským, PhD. si prítomní členovia odovzdali poznatky z minuloročnej sezóny, zhodnotili návštevnosť jednotlivých prevádzok, zrealizované opravy a rekonštrukcie daných objektov ľudovej architektúry v jednotlivých regiónoch. Venovali sa tiež prípravám ďalšej spolupráce pri organizovaní kultúrnych podujatí a plánovaných akcií v roku 2019. Jedným z výsledkov zasadnutia bola dohoda na obnovení vydávania obľúbeného spoločného kalendária pre všetky múzeá v prírode. Návštevník ľubovoľného skanzenu tak bude mať možnosť oboznámiť sa vďaka spoločnému kalendáriu so všetkými akciami, ktorého ho čakajú v jednotlivých múzeách počas celého roka. Druhým záverom rokovania bolo usporiadania prvého ročníka konferencie Únie múzeí v prírode. Toto dvojdňové odborné podujatie sa bude konať v Skanzene Vychylovka v máji 2019 vďaka úspešne podanému projektu Kysuckého múzea v Čadci, ktoré v rámci podprogramu Fondu na podporu umenia 5.2.1 Vedecko-výskumná a prezentačná činnosť - múzeá získalo dotáciu vo výške 2 500 eur. Podujatie z verejných zdrojov podporil Fond na podporu umenia. Široká odborná i laická verejnosť sa výsledky vedecko-výskumnej činnosti jednotlivých pracovníkov múzeí v prírode dozvie prostredníctvom vydaného recenzovaného zborníka z konferencie, ktoré uzrie svetlo sveta záverom roka 2019.